2499 อันธพาลครองเมือง

2499 อันธพาลครองเมือง (Dang Bireley's and Young Gangsters) เป็นภาพยนตร์ไทยแนวมหากาพย์ ดราม่า อาชญากรรม ชีวประวัติ ที่ออกฉายในปี พ.ศ. 2540 กำกับโดย นนทรีย์ นิมิบุตร สร้างโดย บริษัท ไท เอ็นเตอร์เทนเมนต์ จำกัด เพลงประกอบภาพยนตร์ โดย วูล์ฟแพ็ค ภาพยนตร์มีเนื้อหาเล่าย้อนถึงกรุงเทพมหานครยุคก่อน พ.ศ. 2500 ที่เหล่านักเลงอันธพาล แดง ไบเล่ย์ ผู้มีอิทธิพลและครองเมืองอย่างไม่หวั่นเกรงกฎหมาย

**เนื้อเรื่อง**
เรื่องราวทั้งหมดเล่าโดยผ่านความทรงจำของ เปี๊ยก วิสุทธิ์กษัตริย์ (สุริยัน ศักดิ์ไธสง-เสียงบรรยายโดย รุจน์ รณภพ) ก่อนปี พ.ศ. 2500 สมัยที่กรุงเทพ ฯ ยังถูกเรียกว่าพระนคร อิทธิพลของวัฒนธรรมตะวันตกเริ่มหลั่งไหลมายังกลุ่มวัยรุ่นเมืองไทย แดง (เจษฎาภรณ์ ผลดี) เป็นหัวโจกเด็กวัยรุ่น แดงเป็นลูกของ โฉม (ปาริชาต บริสุทธิ์) โสเภณีที่ตรอกไบเล่ย์ ข้างหัวลำโพง เขาจึงสร้างปมเด่นขึ้นมาด้วยการเป็นหัวหน้าแก๊งอันธพาลเพื่อกลบปมด้อยที่เป็นลูกโสเภณี แดงมีเพื่อนสนิทคือ ปุ๊ (ศุภกรณ์ กิจสุวรรณ), ดำ (ชาติชาย งามสรรพ์), แหลม (นพชัย มัททวีวงศ์) และ เปี๊ยก (อรรถพร ธีมากร) แดงสร้างชื่อจากการสังหารเฮียหมา นักเลงท้องถิ่นในงานฉลองวันขึ้นปีใหม่ วันหนึ่งในงานเจมส์ ดีนรำลึก แดงและพรรคพวกได้เจอกับนักร้องสาวคนหนึ่งชื่อ วัลลภา (แชมเปญ เอ็กซ์) วัลลภามีท่าทีสนใจแดงทั้งสองคนจึงได้รู้จักกัน ครั้งนึงปุ๊ไปมีเรื่องกับเด็กในแก๊งของเปี๊ยก ทำให้เปี๊ยกออกรับหน้าแทนจึงเกิดการทะเลาะวิวาทกันขึ้น ทำให้เปี้ยกต้องติดคุกและโดนไล่ออกจากโรงเรียนในภายหลัง เป็นชนวนเหตุให้แก๊งระเบิดขวดที่นำโดยปุ๊ และแก๊งไบเล่ย์ของแดงเกิดบาดหมางและก่อให้เกิดเรื่องราวความรุนแรงในเวลาต่อมา
ทั้งคู่ยกพวกตีกันหลายครั้ง ไม่ว่าจะเป็นที่ถนนสิบสามห้าง ย่านบางลำพู หรือในที่ใด ๆ ก็ตาม จนเมื่อเกิดการรัฐประหารโดยจอมพลสฤษดิ์ ธนะรัชต์ ในปี พ.ศ. 2501 ความเด็ดขาดที่จะปราบปรามแก๊งวัยรุ่น ทำให้แดงและเปี๊ยกต้องหนีไปพึ่ง หมู่เชียร (อภิชาติ ชูสกุล) ลูกพี่เก่าที่อู่ตะเภา หมู่เชียรกำลังจะเปิดคาสิโนแห่งใหม่ที่นั่นเพื่อรองรับเหล่าทหารอเมริกันที่มารบในสงครามเวียดนาม จึงรับแดงและเปี๊ยกเข้ามาเป็นลูกน้อง ต่อมาไม่นานแหลมก็ตามมา รวมทั้งปุ๊และดำด้วย แดงไม่เห็นด้วยที่หมู่เชียรรับปุ๊และดำ ในที่สุดปุ๊และดำก็ทรยศ โดยไปเข้ากับผู้ใหญ่เต๊ก ผู้ทรงอิทธิพลคู่แข่งหมู่เชียร ในที่สุดหมู่เชียรก็ถูกยิงตาย แดงและพวกจึงตกอยู่ในสภาพเสียหัวเรือ ต่อมาได้ล้างแค้นให้หมู่เชียรโดยยิงกับพวกปุ๊และผู้ใหญ่เต๊กกลางตลาด
ต่อมา แม่ของแดงขอให้แดงบวช แดงยอมบวช แต่ในงานบวช ปุ๊และดำก็มาป่วน แดงและพวกยิงกับปุ๊และดำกลางงาน หลายคนตาย แดงก็บาดเจ็บสาหัสหนัก ที่สุดเขาก็ไม่ได้บวช และไปเป็นลูกน้องเสี่ยจิว ผู้ทรงอิทธิพลที่ชลบุรี และท้ายที่สุดเขาก็รถคว่ำตาย ด้วยวัยเพียง 24 ปี แบบเดียวกับ เจมส์ ดีน วีรบุรุษที่เขารัก

**นักแสดง**
 เจษฎาภรณ์ ผลดี รับบท แดง ไบเล่ย์- อรรถพร ธีมากร รับบท เปี๊ยก วิสุทธิ์กษัตริย์- นพชัย มัททวีวงศ์ รับบท แหลมสิงห์- ศุภกรณ์ กิจสุวรรณ รับบท ปุ๊ ระเบิดขวด- ชาติชาย งามสรรพ์ รับบท ดำ เอสโซ่- แชมเปญ เอ็กซ์ รับบท วัลลภา- อภิชาติ ชูสกุล รับบท  หมู่เชียร- ปาริชาติ บริสุทธิ์ รับบท  แม่แดง ไบเลย์- ปิยะ บุนนาค รับบท  พล ตรอกทวาย- ธีระชัย พฤกษ์พิมาน รับบท  เฮียหมา- สุธากรณ์ ใจมั่น รับบท  ผู้ใหญ่เต้ก

**สถานที่ถ่ายทำ**
 วัดราชาธิวาสราชวรวิหาร- วัดสุทัศนเทพวรารามราชวรมหาวิหาร- วัดพิกุลแก้ว จังหวัดนครนายก- วัดกุฎีเตี้ย จังหวัดนครนายก- วัดปราสาท จังหวัดนนทบุรี- วัดโตรด จังหวัดนนทบุรี- ท่าอากาศยานนานาชาติอู่ตะเภา (ระยอง–พัทยา) จังหวัดระยอง- ฐานทัพเรือสัตหีบ จังหวัดชลบุรี- สโมสรเรือใบ ฐานทัพเรือสัตหีบ- วิทยาลัยเทคโนโลยีภาคตะวันออก- โรงเรียนมัธยมสังคีตวิทยา- สถานีตำรวจนครบาลนางเลิ้ง

**กระแสตอบรับ**
2499 อันธพาลครองเมือง เมื่อออกฉายได้รับความนิยมอย่างมาก เป็นที่พูดคุยวิพากษ์วิจารณ์จนเป็นกระแสในสังคมระยะหนึ่ง ถึงเรื่องราวความจริงกับสิ่งที่ปรากฏในภาพยนตร์ เช่น หลายคนบอกว่าแดงแท้ที่จริงไม่เคยฆ่าคนและชอบกินมิลค์เช็ค, เปี๊ยก วิสุทธิกษัตริย์ เป็นบุคคลที่ไม่มีใครรู้จัก เป็นต้น อีกทั้งยังเป็นการแจ้งเกิดของหลายคน ไม่ว่าจะเป็นผู้กำกับที่เพิ่งจะสร้างหนังเป็นเรื่องแรก และนักแสดงนำ ซึ่งในขณะนั้นทุกคนยังคงเป็นนักแสดงหน้าใหม่ทั้งหมด และเป็นการเปิดศักราชยุคใหม่ให้ภาพยนตร์ไทยอย่างแท้จริง เนื่องด้วยสามารถทำรายได้ถล่มทลายไม่แพ้ภาพยนตร์ต่างประเทศเป็นเรื่องแรกในวงการ อีกทั้งเป็นภาพยนตร์ไทยเรื่องแรกที่สร้างได้มาตรฐานสากล เมื่อออกไปฉายในงานเทศกาลต่างประเทศ ก็ได้รับรางวัลภาพยนตร์ยอดเยี่ยมจากงานประกวดภาพยนตร์อิสระที่ประเทศเบลเยี่ยมด้วย

**การวิพากย์วิจารณ์**
หลังการออกอากาศของภาพยนตร์ ได้มีการวิพากย์วิจารณ์ถึงความถูกต้องของช่วงเวลาที่เกิดเหตุการณ์ ตัวละคร และรายละเอียดต่าง ๆ โดยบุคคลผู้ที่เคยอยู่ในเหตุการณ์จริง เช่น ปุ๊ กรุงเกษม, ตุ๋ย ระเบิดขวด, หล่อ ปังตอ, เพิ่มไฝ รวมไปถึง วัลภา ณ สงขลา ได้ออกมากล่าวว่าเหตุการณ์และรายละเอียดหลายอย่างในภาพยนตร์นั้นคลาดเคลื่อนไปจากความจริงอย่างมาก หนึ่งสิ่งสำคัญคือช่วงเวลาของเหตุการณ์ที่เกิดขึ้น โดยการปรากฏขึ้นของกลุ่มนักเลงวัยรุ่น หรือจิ๊กโก๋ เกิดขึ้นภายหลังการขึ้นสู่อำนาจของจอมพลสฤษดิ์ ธนะรัชต์ ในปี 2500–2501 ซึ่งในภาพยนตร์กล่าวเป็นปี 2499 ดังแสดงในหลักฐานทางประวัติศาสตร์ร่วมสมัย คำว่า “อันธพาลครองเมือง” เป็นวาทศิลป์ที่หนังสือพิมพ์มีการใช้จริง ในช่วงปี 2499–2500 นอกจากนี้ อันธพาลครองเมืองได้ถูกจอมพลสฤษดิ์ปราบปรามลงไปอย่างเด็ดขาดไปแล้วตั้งแต่หลังการปฏิวัติ 20 ตุลาคม 2501
สุดท้ายแล้ว สุริยัน ศักดิ์ไธสง เจ้าของงานเขียนเรื่อง เส้นทางมาเฟีย ซึ่งเป็นต้นฉับบที่ถูกใช้นำมาสร้างเป็นภาพยนตร์เรื่องนี้ ได้ยอมรับว่าเป็นเพียงนิยายที่แต่งขึ้นจากคำบอกเล่าและข่าวที่เคยได้รับข้อมูลมาเท่านั้น และ "เปี๊ยก วิสุทธิกษัตริย์" ไม่ได้เป็นฉายาในวงการจิ๊กโก๋ และไม่ได้เป็นเพื่อนร่วมแก๊งกับ ปุ๊ ระเบิดขวด และ แดง ไบเล่ แต่อย่างใด

**ดูเพิ่ม**
 แดง ไบเล่- อันธพาล

**อ้างอิง**

**แหล่งข้อมูลอื่น**
 title=2499 อันธพาลครองเมือง (2540)-  2499 อันธพาลครองเมือง (2540) ที่ฐานข้อมูลภาพยนตร์ไทย-  2499 อันธพาลครองเมือง (2540) ทางเว็บไซต์  สมาคมผู้กำกับภาพยนตร์ไทย-  2499 อันธพาลครองเมือง (2540) ทางเว็บไซต์  ไทยบันเทิง- title=2499 อันธพาลครองเมือง
หมวดหมู่:ภาพยนตร์ไทย
หมวดหมู่:ภาพยนตร์ไทยที่ออกฉายในปี พ.ศ. 2540
2499
หมวดหมู่:ภาพยนตร์อาชญากรรมชีวิตไทย
หมวดหมู่:ภาพยนตร์ที่สร้างจากนวนิยายไทย
หมวดหมู่:มรดกภาพยนตร์ของชาติ
หมวดหมู่:ภาพยนตร์ที่มีฉากในกรุงเทพมหานคร
หมวดหมู่:ภาพยนตร์ที่มีฉากในจังหวัดชลบุรี
หมวดหมู่:ผู้ชนะรางวัลภาพยนตร์ยอดเยี่ยมสุพรรณหงส์
หมวดหมู่:ภาพยนตร์ไทยในคริสต์ทศวรรษ 1990